**ประกาศสมาคมบริษัทหลักทรัพย์ไทย**

**ที่ กส. 3/2558**

**เรื่อง การจัดกิจกรรมส่งเสริมการขาย**

**--------------------------------------**

เพื่อให้สมาชิกมีความคล่องตัวในการดำเนินกิจกรรมส่งเสริมการขายภายใต้กรอบของการประกอบธุรกิจที่เหมาะสม และเป็นไปตามการให้บริการลูกค้าโดยปกติของการประกอบธุรกิจหลักทรัพย์

อ้างถึงประกาศคณะกรรมการกำกับตลาดทุน ที่ ทธ. 35/2556 เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์ และธุรกิจสัญญาซื้อขายล่วงหน้า หมวด 6 การโฆษณาและส่งเสริม  
การขาย ส่วนที่ 2 การส่งเสริมการขาย ข้อ 48

อาศัยอำนาจตามความในข้อ 22 แห่งข้อบังคับสมาคมบริษัทหลักทรัพย์ไทย สมาคมบริษัทหลักทรัพย์ไทยโดยความเห็นชอบของสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) จึงออกประกาศ เรื่อง การจัดกิจกรรมส่งเสริมการขาย ให้สมาชิกยึดถือปฏิบัติดังนี้

ข้อ 1 ให้ยกเลิก

ประกาศสมาคมบริษัทหลักทรัพย์ไทย เรื่อง การจัดกิจกรรมส่งเสริมการขายของบริษัทสมาชิก ลงวันที่ 28 พฤศจิกายน 2555

ข้อ 2 ในประกาศนี้

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า สมาชิกสมาคมบริษัทหลักทรัพย์ไทย

“ลูกค้า” หมายความว่า ผู้ใช้บริการของสมาชิก

“หลักทรัพย์” หมายความว่า หลักทรัพย์ที่ซื้อขายในตลาดหลักทรัพย์แห่งประเทศไทย หรือ ตลาดหลักทรัพย์ เอ็ม เอ ไอ

“การจัดกิจกรรมส่งเสริมการขาย” หมายความว่า การจัดกิจกรรมเพื่อให้ของสมนาคุณ ของรางวัล สิทธิ หรือประโยชน์อื่นใดแก่ลูกค้า เพื่อจูงใจให้ลูกค้าใช้บริการหรือตอบแทนที่ลูกค้าใช้บริการ

“มูลค่าของรางวัล” หมายความว่า มูลค่าของสมนาคุณ ของรางวัล สิทธิ หรือประโยชน์อื่นใดที่มอบให้แก่ลูกค้า เพื่อจูงใจให้ลูกค้าใช้บริการหรือตอบแทนที่ลูกค้าใช้บริการ

นอกเหนือจากคำที่บัญญัติไว้ข้างต้น ให้คำที่ปรากฏในประกาศฉบับนี้มีความหมายเป็นไปตามนิยาม ที่กำหนดไว้ใน ประกาศคณะกรรมการกำกับตลาดทุน ที่ ทธ. 35/2556 เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์ และธุรกิจสัญญาซื้อขายล่วงหน้าเท่าที่ไม่ขัดหรือแย้งกับประกาศฉบับนี้

ข้อ 3 สมาชิกต้องจัดกิจกรรมส่งเสริมการขายให้เป็นไปตามหลักเกณฑ์ เงื่อนไข และวิธีการที่กำหนดไว้ในประกาศนี้

ข้อ 4 มูลค่าของรางวัลในการจัดกิจกรรมส่งเสริมการขายแต่ละปีต้องไม่เกินกว่าร้อยละ 2 ของรายได้ค่าธรรมเนียมจาก  
การซื้อขายหลักทรัพย์ที่สมาชิกได้รับในปีที่ผ่านมา หรือในปีปัจจุบัน ทั้งนี้ให้เลือกอย่างใดอย่างหนึ่งและยึดถือปฏิบัติไปโดยตลอด

ข้อ 5 มูลค่าของรางวัลสำหรับลูกค้าแต่ละรายต้องไม่เกินสองพัน (2,000) บาท หรือไม่เกินร้อยละ 2 ของรายได้ค่าธรรมเนียมจากการซื้อขายหลักทรัพย์ที่ได้รับจากลูกค้ารายนั้นแล้วแต่มูลค่าใดจะสูงกว่า

ให้รายได้ค่าธรรมเนียมจากการซื้อขายหลักทรัพย์ที่ได้รับจากลูกค้าตามวรรคหนึ่ง เป็นรายได้ค่าธรรมเนียมจากการซื้อขายหลักทรัพย์ที่ได้รับจากลูกค้าในปีที่ผ่านมา หรือในปีปัจจุบัน อย่างใดอย่างหนึ่งตามวิธีที่สมาชิกยึดถือปฏิบัติตามข้อ 4

ข้อ 6 สมาชิกต้องไม่กำหนดหลักเกณฑ์ เงื่อนไข คุณสมบัติ ในการให้ของรางวัลแก่ลูกค้าอันเป็นการตอบแทนให้ลูกค้า  
รายใดรายหนึ่งโดยเฉพาะเจาะจง โดยของรางวัลที่ให้กับลูกค้าต้องไม่อยู่ในรูปของเงินสด เช็คธนาคาร และทองคำ

ข้อ 7 ห้ามสมาชิกจัดกิจกรรมส่งเสริมการขายในลักษณะจับสลากหรือชิงโชค

ข้อ 8 เมื่อสิ้นสุดการจัดกิจกรรมส่งเสริมการขาย ให้สมาชิกจัดทำรายงานการจัดกิจกรรมส่งเสริมการขายตามแบบและระยะเวลาที่สมาคมกำหนด

ประกาศนี้มีผลใช้บังคับตั้งแต่วันถัดจากวันประกาศเป็นต้นไป

ประกาศ ณ วันที่ 21 กันยายน 2558

(นางภัทธีรา ดิลกรุ่งธีระภพ)

นายกสมาคม